In die mees onlangse voorval Saterdagaand is 'n bekende inwoner van die kusdorp en voormalige hengelrubriekskrywer van die George Herald, buite sy huis in die Duine oorval en erg aangerand.
Pieter Naude (62), ook voorsitter van die Wildernis Christian Fellowship en 'n trustee van Genefontein-aftreeoord op George, is met 'n tuinvurk in die linkerbeen gesteek, verskeie kere met 'n mes in die kop gesteek en sy wangbeen is gebreek.
Sy aanvallers het die munisipale elektrisiteitboks reg buite sy erf oopgebreek en die krag afgeskakel terwyl hy en sy vrou Charmaine rugby gekyk het. Die booswigte het Naude in die bosse oorkant sy huis ingewag en toe hy uitkom om ondersoek in te stel, hom bewusteloos geslaan.
Mev. Naude het na 'n rukkie gaan kyk waar haar man draai en haar in die twee rowers met balaklawas oor hul koppe en kouse oor hul hande vasgeloop. Hulle het haar terug in die huis gedwing waar sy die kluis vir hulle moes oopmaak.
Juweliersware, twee iphones, 'n ipad, 'n donkergrys Acer-skootrekenaar en Amerikaanse dollars is gebuit waarna die rowers te voet gevlug het.
Naude het Dinsdag uit die Mediclinic George gesê die voorval het omstreeks 19:00 plaasgevind. "Ek het uitgegaan en gesien die munisipale boks is oop en die skakelaars is af. Dit is die laaste ding wat ek onthou. Ek het weer in die ambulans bygekom."
Hy is gister uit die hospitaal ontslaan nadat hy Dinsdag 'n operasie aan sy wangbeen ondergaan het. Sy wangbeen is gebreek nadat die rowers hom met 'n as geslaan het.
Niemand is nog in verband met die voorval in hegtenis geneem nie. 'n Saak van poging tot moord en huisroof word ondersoek.
Kapt. Malcolm Pojie, die Suid-Kaapse polisiewoordvoerder, het vandeesweek gesê goeie leidrade word opgevolg en hulle is positief dat hulle binnekort 'n deurbraak gaan maak.
Nog 'n inwoner het sy bekommernis uitgespreek oor die veiligheid van die munisipale elektriese bokse omdat enigiemand die boks kan oopbreek en die inwoners se krag kan uitskop.